**Z A P I S N I K**

2. seje Sveta šole II. gimnazije Maribor, dne 6. 2. 2020

Prisotni: S. Cvar, A. Gačanovič, mag. N. Harl, dr. M. Jagodič, mag. I. Ketiš, B. Režonja, T. Simonič, B. Svetel, V. Tement, mag. I. Lorenčič, M. Šobernik in T. Zagoranski

Opravičeno odsotni: G. Bedenik, mag. H. Kujundžić Lukaček in T. Klis

Odsoten: V. Peršak

Dnevni red:

1. Potrditev zapisnika 1. redne seje sveta šole v šolskem letu 2019/20.
2. Potrditev popravka v sklepu korespondenčne seje, ki se je zaključila 23. 1. 2020.
3. Obravnava in sprejem Finančnega načrta II. gimnazije Maribor za leto 2020.
4. Druge aktualne informacije.

S. Cvar, predsednica sveta šole, je pozdravila vse prisotne in predlagala dnevni red, ki so ga člani sveta šole soglasno potrdili.

**Ad. 1. Potrditev zapisnika 1. redne seje sveta šole v šolskem letu 2019/20**

Ker na zapisnik zadnje redne seje v šolskem letu 2019/20 ni bilo pripomb, je bil z glasovanjem soglasno potrjen.

**Ad. 2 Potrditev popravka v sklepu korespondenčne seje, ki se je zaključila 23. 1. 2020**

M. Šobernik, računovodkinja, je povedala, da sta bila zaradi zamenjave osnovnega sredstva in drobnega inventarja v tabeli poročila o popisu sredstev seštevka posameznih pozicij (OS in DI) napačna, zato ju je bilo potrebno zamenjati. Skupna vsota je ostala nespremenjena. Soglasno sta bila potrjena dva sklepa.

**Sklep 1: Potrjujemo odpis sredstev v višini 43.556,16 EUR, od tega osnovnih sredstev v višini 26.349,45 EUR in drobnega inventarja 17.206,71 EUR.**

**Sklep 2: Potrjujemo zapisnik centralne popisne komisije za popis terjatev, obveznosti in denarnih sredstev na dan 31. 12. 2019**

**Ad 3. Obravnava in sprejem Finančnega načrta II. gimnazije Maribor za leto 2020**

G. ravnatelj se je opravičil, da je bilo gradivo te seje poslano z zamudo, a zaradi kratkih rokov priprave dokumentov, ki jih je določilo MIZŠ, jih ni bilo mogoče pripraviti prej. Na kratko je povedal, da so prve točke finančnega načrta povzete in LDN 2019/2020, ki ga je na prvi redni seji že predstavil in je bil na seji sveta šole tudi potrjen. Dodal je, da letos obeležujemo 70. obletnico šole in organizacija dogodkov že poteka. Predstavljeni so tudi dolgoročni cilji s kazalniki in kratkoročni cilji, ter načrtovanje virov - kadrovski načrt (načrtujemo eno upokojitev) ter načrt vlaganj v prostor in opremo (138.713,00 EUR). Nabava pa se bo izvedla le v primeru, da bodo izplačane naslednje obveze:

1. Vrnitev šolnine dijakinje mednarodne mature, ki je v šolo hodila, a šolanja ni zaključila, ker ni opravila mature. Težave je imela z mamo, prav tako smo z njeno mamo imeli težave v šoli. Žal od zaključka njenega izobraževanja z njo več ne najdemo stika.

2. V sodnem postopku z bivšo zaposleno smo zajeli le oceno stroškov (mobing, plača, …). Postopek še traja, saj so v aprilu 2020 napovedane tri obravnave.

3. Revizijski postopek RAST zahteva vračilo nakazanih sredstev, vendar so bila pravila ESS projekta zelo zakomplicirana. Na začetku je MIZŠ dalo navodila, da sodelujočim šolam izplačamo akontacije konec leta 2018, kar smo tudi naredili, njihovi računi pa so bili izdani šele v letu 2019. Zato moramo ta sredstva, kot nosilec projekta, vrniti, ker bi morali biti računi iz leta 2018.

M. Šobernik je na kratko povzela tabelo 1 (Načrt prihodkov in odhodkov po obračunskem načelu za leto 2020) – indeksi odstopajo zaradi 70. obletnice pri stroških intelektualnih in osebnih storitev in zaradi upokojitve delavca pri drugih stroških dela.

Pri tabeli 2 (Načrt prihodkov in odhodkov po denarnem toku za leto 2020) indeksi odstopajo zaradi 70. obletnice šole in projektov, ki jih izvajamo.

A.Gačanovič je še vprašala, kako stojimo likvidnostno, pa je M. Šobernik odgovorila, da dobro, zaenkrat ni bilo težav. Ob tem je g. ravnatelj dodal, da se za nabavo opreme odločamo takrat, ko so druge obveznosti poravnane in sama nabava teh sredstev ne vpliva na poslovanje šole.

M. Šobernik je še povedala, da telovadnice več ne smemo tržiti pod tržno dejavnostjo, ker je lastnik MIZŠ in so to javna sredstva.

B. Režonja je vprašal, če imamo zagotovljen denar za nagrajevanja zaposlenih, ki se bodo sprostila julija. M. Šobernik je odgovorila, da je v preteklosti MIZŠ financiral tudi ta del, kako bo v prihodnje, še ne vemo.

A.Gačanovič je zanimalo, ali se lahko v sodnem postopku z bivšo zaposleno dogovorimo za poravnavo oz. reintegracijo, pa je g. ravnatelj povedal, da je tudi to mogoč del razpleta sodnega postopka.

B. Svetel je vprašal, ali se pogodbe za štipendiranje z Ad Futuro več ne sklepajo, pa mu je g. ravnatelj odgovoril, da ne. Sedaj imajo tuji dijaki enake pogoje za vpis kot naši, MIZŠ dodeli 44 prostih mest.

Ker ni bilo dodatnih vprašanj, je predsednica sveta šole predlagala glasovanje za sprejem dveh sklepov.

**Sklep 3: Presežek prihodkov nad odhodki preteklih let v znesku 72.684,41 EUR, za leto 2019 v znesku 85.830,55 EUR, to je v skupnem znesku 158.514,96 EUR, se prenese v leto 2020 in uporabi za nakup osnovnih sredstev, drobnega inventarja, investicijskega vzdrževanja ter pokritja sodnih in revizijskih postopkov.**

Sklep 3 je soglasno potrjen. Sklep je potreben pred zaključkom letnega poročila, saj ga je zaradi zahteve MIZŠ, potrebno oddati skupaj s finančnim načrtom najkasneje do 7. 2. 2020.

**Sklep 4: Finančni načrt II. gimnazije Maribor za leto 2020 je potrjen.**

Sklep 4 je soglasno potrjen.

**Ad 4.** Druge aktualne informacije

Ker ni bilo dodatnih vprašanj je predsednica sveta šole le še povedala, da bo naslednja seja sveta šole čez 14 dni.

2. redna seja sveta šole je bila zaključena ob 17.35.

Številka: 900-2/2019/14

Datum: 6. 2. 2020

Zapisala: Predsednica sveta šole:

Tatjana Zagoranski Sanja Cvar